**SELETUSKIRI**

**JÕGEVA LINNA, JÕGEVA VALLA, PALAMUSE VALLA JA TORMA VALLA ÜHINEMISLEPINGULE**

Seletuskiri on koostatud haldusreformi seaduse § 7 lõike 1 alusel, kajastades Eesti territooriumi haldusjaotuse seaduse § 7 lõikes 5 nimetatud asjaolusid.

1. **Ühinemispiirkonna ajalooline taust**

**Ühinemispiirkond moodustub mitme ajaloolise kihelkonna aladest: Laiuse kihelkond, suur osa Palamuse kihelkonnast ning osa Torma kihelkonnast.** 13. sajandi alguses kuulus ühinemispiirkonna ala Vaiga maakonda, hiljem Tartu maakonda.

1939. a haldusjaotuse järgi oli ühinemispiirkonna territooriumil tunduvalt rohkem omavalitsusi: Vaimastvere, Jõgeva, Laiuse, Kaarepere, Kuremaa, Sadala ja Torma vald ning osa Kudina vallast. Kõik need omavalitsused kuulusid siis Tartumaa koosseisu.

1950. a moodustati maarajoonid ning valdav osa ühinevate omavalitsuste territooriumist (v.a Torma piirkond) kuulus Jõgeva rajooni koosseisu. 1959. a liideti Jõgeva rajooniga Mustvee rajoon ning 1963. a ka Põltsamaa rajoon. Pärast taasiseseisvumist on kõik ühinevad omavalitsused kuulunud Jõgeva maakonna koosseisu.

Piiride muutmise menetluse käigus antakse Pajusi vallalt Jõgeva vallale üle Kaave küla, mis on ajalooliselt kuulunud Laiuse kihelkonda ja Jõgeva valla koosseisu. Puurmani vallalt tulevad üle 4 küla (Jõune, Härjanurme, Pööra ja Saduküla), mis kuulusid 1918-1940 Jõgeva valla ning hiljem Jõgeva rajooni koosseisu. Torma vallalt antakse piiride muutmise menetluse käigus Mustvee linnale üle Võtikvere küla, mis asub Mustvee vahetus läheduses.

1. **Ühinemise mõju elanike elutingimustele ja ühtekuuluvustundele**

Omavalitsuste ühinemisega piirkonna elanike senised elutingimused oluliselt ei muutu. Ühinemislepinguga on tagatud avalike teenuste (nt haridus, kultuur, teede korrashoid) pakkumise jätkamine praegustes asukohtades. Endistes Palamuse ja Torma valla keskustes hakkavad paiknema teenuskeskused, mis tagavad teenuste pakkumise kohapeal. Ühinemise tulemusena paranevad sotsiaalteenuste pakkumise võimalused ning teenuste loetelu, lisandub näiteks sotsiaaltranspordi teenus. Nelja ühineva omavalitsuse tugevused kasutatakse tulevikus ära ning arendatakse nende alusel välja ühtlase kvaliteediga avalike teenuste võrk.

Ühinemispiirkonnas asub maakonnakeskus Jõgeva linn, mis on ühtlasi ka IV tasandi teenuskeskus (TÜ RAKE 2015. a uuringu alusel). Kõik ühinevad omavalitsuses kuuluvad valdavas osas Jõgeva linna teenuspiirkonda. Toimepiirkondade analüüsi kohaselt on Jõgeva linn peamiseks töörände sihtkohaks Jõgeva valla elanikele, enamikule Torma valla kantidele ning Pajusi valla Aidu ja Puurmani valla Saduküla kandile. Palamuse valla kantidest käiakse kõige rohkem tööle Tartusse, teisel kohal on Jõgeva linn.

Ühinevad omavalitsused on erineva ajaloolis-kultuurilise taustaga ning piirkonnas on mitmeid tugevaid kohalikke keskusi (nt Palamuse, Torma, Kuremaa jt), mis muudab ühise identiteedi loomise mõnevõrra keerulisemaks. Seetõttu on vaja ühinemise järgselt rohkem rõhku panna elanike ühtekuuluvustunde tekkimisele, näiteks uute traditsioonide algatamisega ning ühiste kultuuri- ja spordiürituste kaudu.

1. **Ühinemise mõju avalike teenuste osutamise kvaliteedile ja haldussuutlikkusele**

Ühinemise tulemusena tagatakse suurem haldussuutlikkus ja kvaliteetsemad avalikud teenused, kasutades seniste omavalitsuste parimaid praktikaid. Paraneb teenustele ligipääs sotsiaal-valdkonnas, huvihariduses ja noorsootöös ning laiemalt kogu elukeskkond. Suurem eelarve võimaldab maandada paremini finantsriske ning koondada ressursse prioriteetsete tegevuste kiiremaks ja kvaliteetsemaks läbiviimiseks.

Ühinemise tulemusena kujundatakse valla ametiasutus, kus kõik valdkonnad on kaetud vastava hariduse/kogemusega juhtide ja spetsialistidega ning luuakse juurde töökohad, mida praegu eraldiseisvalt teha ei ole võimalik (nt eestkostespetsialist, sotsiaalvaldkonna jurist, täistööajaga ringijuhid, spordijuht jt).

Ühiselt on võimalik paremini tegeleda ka nende küsimustega, milleks praegu ressurssi ei ole jätkunud: ettevõtlusele soodsa keskkonna loomine, tööhõive küsimused, turismiarendus.

1. **Ühinemise mõju demograafilisele situatsioonile**

Ühinevate omavalitsuste rahvastik on Statistikaameti andmetel viimase 15. a jooksul vähenenud keskmiselt 18%, kõige rohkem on elanike arv vähenenud Jõgeva vallas (20%) ning kõige vähem Palamuse vallas (15,5%).

|  |  |  |  |
| --- | --- | --- | --- |
| **Omavalitsus** | **Elanike arv 2001** | **Elanike arv 2016** | **Muutus 2001-2016** |
| Jõgeva linn | 6480 | 5340 | -17,6% |
| Jõgeva vald | 5450 | 4344 | -20,3% |
| Palamuse vald | 2520 | 2130 | -15,5% |
| Torma vald | 2370 | 1954 | -17,6% |

Elanikkond on valdavalt vananev, eakate osakaal on kõigis neljas omavalitsuses üle 20%. Laste osakaal elanikkonnast jääb mõnevõrra alla Eesti keskmisele.

|  |  |  |  |
| --- | --- | --- | --- |
| **Omavalitsus** | **Lapsed 0-14 a**  | **Tööealised 15-64 a**  | **Eakad 65+** |
| Jõgeva linn | 15,0% | 63,1% | 21,9% |
| Jõgeva vald | 13,1% | 65,4% | 21,5% |
| Palamuse vald | 14,9% | 64,4% | 20,8% |
| Torma vald | 13,6% | 65,7% | 20,7% |

Statistikaameti prognoosi kohaselt väheneb aastaks 2030 ühinevate omavalitsuste elanike arv ligikaudu 17-18%. Ühinemine otseselt demograafilist olukorda ei muuda. Küll võib pikemas perspektiivis elukeskkonna paranemine ja ettevõtluskeskkonna arendamine mõnevõrra pidurdada elanikkonna vähenemist.

1. **Ühinemise mõju transpordi ja kommunikatsiooni korraldusele ning ettevõtluskeskkonnale**

Transpordiühendused ühinevate omavalitsuste piirkonnas on korraldatud suhteliselt hästi, sest ühendus maakonnakeskusega on tagatud kõikidest omavalitsustest. Ettevalmistusperioodil on kavas läbi viia ühistranspordi kaardistus ning elanike liikumisvajaduste ja –võimaluste analüüs. Lähtuvalt analüüsi tulemustest kavandatakse muudatused ühistranspordi korraldamises.

Ühinemispiirkonda läbib Tallinn-Tapa-Tartu rongiliin, mis tagab hea ühenduse Tallinna ja Tartuga. Ooteplatvormid on Jõgeval, Kaareperes, Pedjal ja Vägeval. Murekohaks on osadele piirkondadele see, et kiirrongid peatuvad ainult Jõgeval.

Üks olulisemaid eesmärke ühinemisel on senisest enam tegeleda ettevõtluseks soodsa keskkonna arendamisega. Kohaliku omavalitsuse korralduse seaduse planeeritud muudatuste kohaselt saab olema üks omavalitsuste ülesannetest ettevõtluskeskkonna arendamine, mida tuleb teha koostöös teiste omavalitsustega. Eeldatavalt nähakse selleks ette ka vahendid, mis võimaldab valdkonnaga tõsisemalt tegelema hakata. Hetkel ei ole veel teada, milliseks kujuneb pärast haldusreformi omavalitsuste koostööruum, kas jätkatakse maakonnapõhise omavalitsusliiduga või moodustub liit suurema territooriumi baasil.

1. **Ühinemise mõju hariduslikule olukorrale**

Ühinemislepinguga muudatusi lasteaia- ja koolivõrgus ette ei ole nähtud, kuid plaanis on välja töötada valdkonna arengukava, kus analüüsitakse ka võimalikke muudatusi haridusvõrgus.

Alushariduse osas on olnud murekohaks Palamuse lasteaed, mis ei vasta tervisekaitse nõuetele. Praeguseks on lahendus leitud ning kontsessioonihanke tulemusena ehitatakse koostöös ettevõtjaga Palamusele uus lasteaed.

Koolivõrgu osas on suurimaks uuenduseks Jõgevale uue kaasaegse põhikoolihoone rajamine. Gümnaasiumiharidust pakub hetkel kolm kooli: riigile kuuluv Jõgevamaa Gümnaasium, Jõgeva Täiskasvanute Keskkool ja Oskar Lutsu Palamuse Gümnaasium. Lisaks asub piirkonnas riigi kutseõppeasutus Luua Metsanduskool.

Ühinemislepingus nähakse ette, et järgmise nelja aasta jooksul töötatakse välja haridusasutuste töötajate ühtne töötasu mudel.

1. **Ühinenud omavalitsuse kui ühtse teenuspiirkonna toimimine**

Ühinenud valla keskuseks on Jõgeva linn ning sinna koondatakse üldjuhtimine, tugiteenused ja valdkondlikud osakonnad. Teenuskeskused luuakse Palamuse alevikku ja Torma alevikku, keskused toimivad vallavalitsuse ametiasutuse osakondadena. Teenuskeskused tagavad ühinenud omavalitsuse varade majandamise ja arendamise kohapeal, järelevalve piirkondlike teenuste osutamise kvaliteedi üle ning ühinenud omavalitsuse heakorra ja teiste haldusülesannete täitmise, mis on otstarbekas tagada kohapeal. Elanike vastuvõtt teenuskeskustes toimub lähtuvalt vajadusest. Kohapealse otsustusõiguse säilimiseks volitatakse teenuskeskuse ametnikele seadusega lubatud ulatuses haldusaktide andmise õigus (nt sotsiaalvaldkonnas).

Piirkondliku tasakaalu tagamiseks kaasatakse vallavalitsuse koosseisu igast ühinevast omavalitsusest üks esindaja. Valla ametiasutuse detailne teenistuskohtade koosseisu kavand on plaanis välja töötada 15. aprilliks 2017. Aluseks võetakse ühinemislepingus kokkulepitud haldusmudel.

Lisaks asustusüksuse vanemate valimisele antakse nüüd elanikele võimalus olla kaasatud valla juhtimisse kogukonnakogu kaudu. Selleks töötatakse järgmisel aastal välja vastav statuut ning soodustatakse ühinenud omavalitsuse piirkondades sellise kogu moodustumist.

1. **Ülevaade ühinemisläbirääkimistest**

Jõgeva linn ja Jõgeva vald on ühinemisest rääkinud juba üle kümne aasta, tellitud on ka vastavaid analüüse ning peetud läbirääkimisi, kuid ühinemiseni seni jõutud ei ole. Praeguse haldusreformi raames alustati sisulisemaid läbirääkimisi 2016. a aprillis nn Põhja-Tartumaa projekti raames. Esialgu toimusid läbirääkimised kaheksa omavalitsuse vahel – Mustvee linn, Avinurme, Lohusuu, Kasepää, Saare, Torma, Palamuse ja Tabivere vald. Maikuus lisandusid läbirääkijate ringi Jõgeva linn ja Jõgeva vald. Loodi ühine juhtkomisjon ning valdkondlikud töörühmad, kes hakkasid koos käima ja ühisosa otsima. Mai lõpuks oli siiski selge, et ühte suurt omavalitsust ei teki ning edasi jätkusid arutelud kahes piirkonnas – Peipsi ja Jõgeva.

Palamuse vald oli esialgu Peipsi piirkonnas ning Torma vald osales läbirääkimistel mõlemas piirkonnas. Augusti keskpaigaks sai paika Jõgeva piirkonna ühinejate ring ning läbirääkimisi jätkasid 4 omavalitsust – Jõgeva, Palamuse ja Torma vald ning Jõgeva linn.

Ühinemisläbirääkimiste juhtkomisjoni kuulus igast omavalitsusest kolm esindajat, juhtkomisjoni esimees oli Margus Kask Jõgeva linnast.

Lisaks moodustati neli valdkondlikku töörühma:

* Haridus ja noorsootöö
* Kultuur ja sport
* Sotsiaal ja tervishoid
* Majandus

Igasse töörühma oli omavalitsuste poolt määratud 2 esindajat, vastavalt teemadele kaasati koosolekutele ka teisi valdkonna spetsialiste. Iga töörühmaga toimus 3-4 koosolekut, kus kaardistati valdkonna olemasolev olukord ja vajadused ning sõnastati ühinemislepingu punkte. Lisaks nelja valdkonna töörühmadele toimusid koosolekud valla/linnasekretäride ja finantsjuhtide/pearaamatupidajatega.

Ühinemisläbirääkimiste käigu kohta koostati pressiteateid ning juhtkomisjoni koosolekute protokollid olid kättesaadavad Jõgevamaa Omavalitsuste Liidu ning omavalitsuste kodulehtedel. Novembri alguses anti välja ühine erileht ühinemise kohta, mis jõudis otsepostitusena kõikidesse postkastidesse. Suvel ja sügisel toimusid igas omavalitsuses rahvakoosolekud, kus tutvustati ühinemisläbirääkimiste käiku, peamiseid lepingupunkte ning koguti tagasisidet ühinemise kohta. Ühinemislepingu avalik väljapanek toimus 28. oktoobrist 18. novembrini. Avaliku väljapaneku käigus laekus 13-lt isikult/organisatsioonilt ettepanekuid, lisaks tehti lepingusse täiendus juhtkomisjoni poolt.

Ühinemisläbirääkimiste protsessi koordineerimisega tegeles EASi projekti raames ühinemise koordinaator Katrin Rajamäe. Rahandusministeeriumi poolt rahastatud konsultantidena olid kaasatud Kadri Tillemann ja Mihkel Laan.

1. **Rahvaküsitluste tulemused**

17 – 21. novembrini toimus ühinevates omavalitsustes küsitlus elanike arvamuse väljaselgitamiseks. 17 – 18. novembrini oli elektrooniliselt võimalik hääletada Jõgeva linna, Palamuse ja Torma valla elanikel. 20. ja 21. novembril toimus kõikides ühinevates omavalitsustes hääletamine küsitluspunktides.

Küsitlusele oli lisatud täiendav küsimus ühinenud omavalitsuse nime kohta – „Jõgeva vald“ või „Vooremaa vald“.

Kokku osales küsitlusel 976 inimest, osalusaktiivsus oli kõrge Torma vallas (23%), mujal aga suhteliselt madal (5 – 7%).

Ühinemist toetas keskmiselt 63,5% osalejatest. Nimevalikutest kogus mõnevõrra rohkem toetajaid nimi „Jõgeva vald“, seda toetas 53,4% küsitluses osalejatest.

|  |  |  |  |  |  |
| --- | --- | --- | --- | --- | --- |
| **Osalusaktiivsus** |  |  |  |  |  |
|   | Nimekirja kantud isikute arv | 1. küsimusele vastanute arv  | % | 2. küsimusele vastanute arv | % |
| Jõgeva linn | 4489 | 210 | 4,68% | 205 | 4,57% |
| Jõgeva vald | 3760 | 280 | 7,45% | 276 | 7,34% |
| Palamuse vald | 1796 | 100 | 5,57% | 103 | 5,73% |
| Torma vald | 1672 | 386 | 23,09% | 287 | 17,17% |
|   |   |   |   |   |   |
| KOKKU: | 11717 | 976 |   | 871 |   |

|  |
| --- |
| **Küsimus: Kas toetate Jõgeva linna, Jõgeva valla, Palamuse valla ja Torma valla ühinemist ühiseks omavalitsusüksuseks?** |
|   | JAH (isikute arv) | % osalejatest | EI (isikute arv) | % osalejatest |
| Jõgeva linn | 169 | 80,48% | 41 | 19,52% |
| Jõgeva vald | 141 | 50,36% | 139 | 49,64% |
| Palamuse vald | 69 | 69,00% | 31 | 31,00% |
| Torma vald | 241 | 62,44% | 145 | 37,56% |
|   |   |   |   |   |
| KOKKU: | 620 | 63,52% | 356 | 36,48% |

|  |  |
| --- | --- |
| **Küsimus: Millist nime eelistate ühinenud omavalitsuse nimena?** |  |
|   | Jõgeva vald (isikute arv) | % osalejatest | Vooremaa vald (isikute arv) | % osalejatest |
| Jõgeva linn | 146 | 71,22% | 59 | 28,78% |
| Jõgeva vald | 192 | 69,57% | 84 | 30,43% |
| Palamuse vald | 11 | 10,68% | 92 | 89,32% |
| Torma vald | 116 | 40,42% | 171 | 59,58% |
|   |   |   |   |   |
| KOKKU: | 465 | 53,39% | 406 | 46,61% |

Koostaja:

Katrin Rajamäe, ühinemise koordinaator

15.12.2016